Reserwebank: ‘ANC krap waar dit nie jeuk nie’Die Reserwebank. Foto: ANA Dawie Roodt, die hoofekonoom by die Efficient Group, het uitgevaar teen president Cyril Ramaphosa se aankondiging dat die Suid-Afrikaanse Reserwebank genasionaliseer gaan word. ’n Ontstoke Roodt sê die afgelope 25 jaar het duidelik bewys dat die ANC geen benul van ekonomiese beleid het nie. Hy sê Eskom, SAL, Prasa en Denel is onder die strukture wat deur die ANC wanbestuur is. “Kyk hoe sukkel die land op verskeie terreine. Dit is alles die ANC se skuld omdat hy krap waar dit nie jeuk nie,” het hy gesê. Roodt wys daarop dat die besluit geneem is om ’n faksie binne die ANC tevrede te stel. Die kwessie van die nasionalisering van die Reserwebank is erg betwis op die party se nasionale konferensie by Nasrec in 2017. Een van die teenstaanders van die skuif – wat gesien word as ’n terugvegpoging van voormalige president Jacob Zuma – is Lesetja Kganyago, president van die Reserwebank. Hy het Woensdag tydens ’n toespraak by die Universiteit van Kaapstad juis beklemtoon dat die Reserwebank onafhanklik moet wees. Roodt sê dié bank se aandeelhouers het niks uit te waai met sy uitvoerende pligte en daaglikse operasies nie. “Die kwessie oor nasionalisering het nou lank by die ANC gejeuk en hy het besluit om dit oop te krap. Die besluit sal hom duur te staan kom,” het hy bygevoeg. Volgens Ramaphosa sal die ANC met sy plan deurdruk en daar is ook glo geen verskuilde agenda nie. Die aankondig kom kort op die hakke van ’n vergadering tussen Ramaphosa en Kganyago. Die Reserwebank is een van ’n handvol oor die wêreld wat onafhanklik is. Die bank het 2 miljoen aandele en ongeveer 770 aandeelhouers. Sy aandeel verhandel nie juis baie nie. Suid-Afrika se bankstelsel was juis deur die gradseringsagentskappe Moody’s, Standard & Poor’s Global en Fitch as onafhanklik en goed gekapitaliseer beskryf. Volgens Ramaphosa sal die nasionalisering van die bank Suid-Afrika se soewereiniteit bevestig. Tans besit ’n klein hoeveelheid aandeelhouers die bank se aandele. Hulle woon die bank se jaarvergadering by – wat Roodt as ’n teken van deursigtigheid bestempel. Een kwessie waaroor aandeelhouers stem, is die vergoeding van ampsdraers. Dit het veral onder die soeklig gekom toe die destydse president van die bank en tans minister van finansies, Tito Mboweni, tydens sy tweede termyn ’n groot verhoging aangebied is. Dit was toe deur die eertydse hoof van BHP Billiton Brian Gilbertson voorgestel.